Diari Oficial de la Generalitat Valenciana


Sumari del DOGV 3054, del 11-08-1997 (1997/9435)

ORDRE de 29 de juliol de 1997, de la Conselleria d'Ocupació, Indústria i Comerç, per la qual convoca ajudes econòmiques per a les organitzacions sindicals, a càrrec dels crèdits pressupostaris de l'exercici de 1997.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3054

Data del DOGV
:   11-08-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9435


Data del document
:   29-07-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

ORDRE de 29 de juliol de 1997, de la Conselleria d'Ocupació, Indústria i Comerç, per la qual convoca ajudes econòmiques per a les organitzacions sindicals, a càrrec dels crèdits pressupostaris de l'exercici de 1997.  
Com que es consideren els sindicats o les organitzacions sindicals de treballadors i funcionaris institucions de rellevància constitucional que tenen encomanada la consecució de la defensa i promoció dels interessos socials i econòmics dels treballadors, la Conselleria d'Ocupació, Indústria i Comerç convoca anualment a càrrec dels Pressupostos de la Generalitat Valenciana, ajudes econòmiques per a les esmentades organitzacions sindicals, per atendre la realització dels seus fins, i que són distribuïdes seguint criteris d'objectivitat, representativitat i publicitat, d'acord amb els resultats obtinguts, en l'àmbit territorial de la nostra Comunitat Autònoma, tant en les eleccions a representants dels treballadors en les empreses, com en les eleccions realitzades per a determinar els òrgans de representació del personal al servei de les administracions públiques.  
Les oficines públiques de Registre d'Actes d'Eleccions Sindicals, adscrites a la Direcció General de Treball, han comptabilitzat els mandats vàlids vigents, no prorrogats, per determinar la capacitat representativa dels sindicats, a l'efecte de participació institucional, l'1 de gener de 1997, de conformitat amb el que preveuen les disposicions addicionals primera i quarta de la Llei Orgànica 11/1985, de 2 d'agost, de Llibertat Sindical, i els articles 12 i 27.6 de la Llei 9/1987, de 12 de juny, en la nova redacció que d'aquests fa la Llei 11/1994, de 19 de maig.  
En virtut d'això i fent ús de les facultats atorgades per la Llei 5/1983, de 30 de desembre, del Govern Valencià, la Llei de Pressupostos de la Generalitat Valenciana per a l'exercici 1997 i el Reglament Orgànic i Funcional de la Conselleria d'Ocupació, Indústria i Comerç aprovat pel Decret 34/1997, de 26 de febrer, del Govern Valencià,  
ORDENE  
Article 1. Objecte i beneficiaris  
Es convoquen ajudes econòmiques per a l'exercici 1997, que es distribuiran entre els sindicats o les organitzacions sindicals que ho sol·liciten en temps i forma, proporcionalment a la representativitat indicada en el nombre de delegats de personal i de representants dels treballadors en els comitès d'empresa, i en els òrgans corresponents de les administracions públiques, obtinguts en l'àmbit territorial de la Comunitat Valenciana, computats com mandats vàlids vigents i no prorrogats, l'1 de gener de 1997, a les oficines públiques de Registre d'Actes d'Eleccions Sindicals, adscrites a la Direcció General de Treball de la Conselleria d'Ocupació, Indústria i Comerç.  
També tindran dret a sol·licitar ajuda econòmica aquelles organitzacions sindicals el dret de sindicació de les quals es regeix per una normativa específica, diferent de la Llei Orgànica 11/1985, de 2 d'agost, de Llibertat Sindical, i hagen obtingut representants sindicals en altres administracions públiques, dins del marc geogràfic de la Comunitat Valenciana.  
Article 2. Presentació de sol·licituds i termini   
Els sindicats o les organitzacions sindicals que hagueren obtingut algun delegat de Personal o membre del Comitè d'Empresa o de les juntes de Personal, en les eleccions i l'àmbit al qual fa referència l'article anterior, i aquells als quals fa referència el paràgraf segon de l'article anterior, podran sol·licitar, davant el conseller d'Ocupació, Indústria i Comerç, l'atorgament d'ajuda econòmica mitjançant un escrit, al qual s'adjuntarà la següent documentació:  
1) Document fefaent que acredite la representació de la persona que actue en nom del sindicat o l'organització sindical sol·licitant; la representació podrà acreditar-se per mitjà de qualsevol de les formes establides en l'article 32.3 de la Llei 30/1992, de 26 de novembre (BOE núm. 285, de 27 de novembre de 1992).  
En el supòsit que l'entitat sindical sol·licitant és una federació o confederació, i demanara l'ajuda en nom de les organitzacions sindicals integrades o afiliades en aquesta, haurà d'adjuntar la documentació acreditativa on conste l'autorització, de manera fefaent, de les esmentades organitzacions perquè la confederació o federació puga sol·licitar i percebre, en el seu nom, l'ajuda sol·licitada.   
Quan es tracte d'una coalició electoral i l'atribució dels resultats electorals hi conste verificada, el sindicat o l'organització sindical que sol·licite l'ajuda, per si mateix i en nom i representació del coalicionista, haurà d'adjuntar, fefaentment, l'autorització expressa d'aquest perquè sol·licite i perceba, si escau, l'ajuda en el seu nom.  
2) Certificació lliurada per la Direcció General de Treball d'aquesta Conselleria, referent a les eleccions a representants dels treballadors a les empreses i de les eleccions als òrgans de representació del personal al servei de l'administració autonòmica, acreditativa del nombre de representants obtinguts per l'organització sindical peticionària en l'àmbit territorial de la Comunitat Valenciana, referida als mandats vàlids vigents, no prorrogats, el dia 1 de gener de 1997.  
3) Pel que fa als resultats obtinguts en les eleccions a òrgans de representació del personal al servei d'altres administracions públiques, en l'àmbit territorial d'aquesta Comunitat Autònoma, l'organització sindical sol·licitant de l'ajuda haurà d'acreditar-hi el total de representants atribuïts, pel que fa als mandats vàlids vigents, no prorrogats, el dia 1 de gener de 1997.  
4) Documentació acreditativa que l'organització sindical sol·licitant està al corrent de les obligacions tributàries i de la Seguretat Social, en els termes establits en l'Ordre de la Conselleria d'Economia i Hisenda de 30 de maig de 1996.  
5) Fotocòpia de la targeta de persones jurídiques amb el número d'identificació fiscal.   
Les sol·licituds, juntament amb la documentació exigida en el paràgraf anterior, tret de la certificació de la Direcció General de Treball que es lliurarà d'ofici, hauran de presentar-se dins del termini dels 30 dies hàbils següents a l'entrada en vigor.  
La falta de qualsevol requisit de les sol·licituds presentades, i també de la documentació exigida en aquesta ordre, es farà saber als sol·licitants perquè en el termini de deu dies reparen els defectes advertits; transcorregut l'esmentat termini sense que s'efectue la indicada reparació, es considerarà que en desisteixen i s'arxivarà sense més tràmit l'expedient; tot això de conformitat amb el que disposa l'article 71.1 de la Llei 30/1992, de 26 de novembre (BOE de 27 de novembre).  
Article 3. Resolució de concessió de les ajudes  
Finalitzat el termini de presentació de sol·licituds, i si escau, reparats els defectes formals de tramitació, es distribuirà la quantitat total pressupostada de la forma següent:   
a) Una ajuda mínima lineal de 100.000 pessetes a totes i cadascuna de les organitzacions sindicals que hagueren efectuat la seua petició dins del termini i acreditat els requisits i les condicions exigits en aquesta ordre.  
b) L'ajuda anterior s'incrementarà en una altra quantitat que es determinarà prenent com a base el nombre de representants sindicals que haja obtingut cada organització sindical.  
S'obtindrà la quantia per representant dividint la quantitat que resulte una vegada descomptades de la suma pressupostada el total de les ajudes lineals, pel nombre de representants que sumen el total de les organitzacions sindicals sol·licitants.  
El director general de Treball, per delegació del conseller d'Ocupació, Indústria i Comerç, resoldrà les sol·licituds presentades després dels actes previs d'instrucció corresponents, i de conformitat amb els criteris establits en l'article primer, i en el paràgraf anterior.  
El termini màxim per a tramitar i resoldre les sol·licituds serà d'un mes, comptat des de la data d'acabament del termini de presentació de sol·licituds fixat en aquesta ordre. Si no es dicta resolució expressa en l'esmentat termini, s'haurà de considerar desestimada la sol·licitud formulada.  
Article 4. Liquidació de les ajudes  
Una vegada dictada la resolució de concessió es lliurarà l'import total de l'ajuda reconeguda a cada organització sindical, després de la certificació prèvia dels seus òrgans de govern relativa a la destinació de l'ajuda que es concedisca per als fins propis de l'esmentada organització sindical.  
En el termini de 30 dies des que s'efectue el lliurament de l'ajuda, l'organització sindical beneficiària haurà d'aportar la certificació dels seus òrgans de govern en la qual conste l'anotació en la comptabilitat del sindicat de l'import total de la quantitat concedida.  
Article 5. Seguiment i control  
Les organitzacions sindicals beneficiàries s'ajustaran a les actuacions de control financer que corresponen a la Intervenció General, pel que fa a les ajudes, de conformitat amb allò que preveu l'article 47.4 del Text Refós de la Llei d'Hisenda Pública de la Generalitat Valenciana, de 26 de juny de 1991 (DOGV 17 de juliol de 1991).  
L'administració podrà deixar sense efecte, totalment o parcialment, la resolució de concessió i, si escau, exigir el reintegrament de les quantitats indegudament percebudes, quan s'incomplisquen les condicions, els termes o els modes imposats en l'ordre de convocatòria, en la Llei d'Hisenda Pública de la Generalitat Valenciana, o en la mateixa resolució de concessió.  
DISPOSICIONS ADDICIONALS  
Primera  
Per a l'exercici 1997 i de conformitat amb allò establit en la Llei 4/1996, de 30 de desembre, de Pressupostos de la Generalitat Valenciana, les ajudes previstes en aquesta ordre es finançaran a càrrec de la línia 401/000/97, Ajudes a les Organitzacions Sindicals, de l'aplicació pressupostària 43.54.950.69.7 d'aquesta Conselleria, per un import global màxim de 472.458.262 de pessetes.  
Segona  
En el supòsit que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que hi faça constar la data i l'òrgan o la dependència en què es presentaren o, si escau, s'emeteren, i sempre que no hagen transcorregut més de cinc anys des de l'acabament del procediment al qual corresponen.  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.  
DISPOSICIONS FINALS  
Primera  
Es faculta el director general de Treball perquè dicte les disposicions i adopte les mesures que considere oportunes per al desplegament i l'aplicació d'allò que disposa aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 29 de juliol de 1997   
El conseller d'Ocupació, Indústria i Comerç,  
DIEGO SUCH PÉREZ